ΓΡΑΠΤΗ ΕΡΩΤΗΣΗ E-0171/98 υποβολή: Freddy Blak (PSE) προς την Επιτροπή (2 Φεβρουαρίου 1998)

Θέμα: Εμπόριο γυναικών από την Ουκρανία

1. Σε άρθρο που δημοσιεύεται στην International Herald Tribune της 12.1.1998 αναφέρεται ότι μεγάλος αριθμός γυναικών από την Ουκρανία και από πολλές άλλες ανατολικοευρωπαϊκές χώρες εξάγεται με σκοπό τη σεξουαλική εκμετάλλευση. Πολλές από τις γυναίκες αυτές διαμένουν παράνομα σε κράτη μέλη της ΕΕ, όπου διαβιούν συχνά σε συνθήκες δουλείας και εξωθούνται στην πορνεία. Γνωρίζει η Επιτροπή το φαινόμενο αυτό;

2. Έχει προβεί ή προτίθεται να προβεί η Επιτροπή σε κάποια ενέργεια για την εξάλειψη αυτής της σύγχρονης μορφής δουλεμπορίου; Τι γίνεται, για παράδειγμα, για την εξάλειψη του οργανωμένου εγκλήματος που ευθύνεται για το δουλεμπόριο; Είναι δυνατή η χρησιμοποίηση ορισμένων από τα κονδύλια που λαμβάνουν οι ανατολικές χώρες από την ΕΕ κατά τρόπον ώστε οι γυναίκες να έχουν μεγαλύτερες δυνατότητες αξιοπρεπούς διαβίωσης στις ίδιες τους τις χώρες;

3. Προτίθεται η Επιτροπή να αναλάβει ενέργειες για τη βελτίωση των συνθηκών που αντιμετωπίζουν οι προαναφερθείσες ομάδες γυναικών που επί του παρόντος διαμένουν παράνομα στην ΕΕ;

Απάντηση της κας Gradin εξ ονόματος της Επιτροπής (12 Μαρτίου 1998)

Η Επιτροπή έχει πλήρη επίγνωση του προβλήματος της σωματεμπορίας γυναικών και δίνει ιδιαίτερη προσοχή στο θέμα αυτό. Για την καταπολέμηση της σωματεμπορίας, εν γένει, και εκείνης με σκοπό τη σεξουαλική εκμετάλλευση, ειδικότερα, απαιτείται η προώθηση μιας πολυθεματικής προσέγγισης στην οποία συμπεριλαμβάνονται οι μεταναστευτικές πολιτικές, η δικαστική συνεργασία και η συνεργασία στον τομέα της επιβολής του νόμου και, όχι υποδεέστερης σημασίας, τα προληπτικά μέτρα και η υποστήριξη των θυμάτων. Η Επιτροπή έχει αναλάβει διάφορες πρωτοβουλίες, όπως τη διεξαγωγή στη Βιέννη (11-12 Ιουνίου 1996) του διεθνούς συνεδρίου, μετά από το οποίο εξέδωσε την ανακοίνωσή της προς το Συμβούλιο και το Κοινοβούλιο σχετικά με τη σωματεμπορία γυναικών ((COM (96) 567 τελικό )). Τα αποτελέσματα της ανακοίνωσης αυτής θα παρουσιαστούν κατά τη διάρκεια του δεύτερου εξαμήνου του 1998. Το θέμα της σωματεμπορίας γυναικών θα συζητηθεί στη 42η σύνοδο των Ηνωμένων Εθνών για το καθεστώς των γυναικών και η Επιτροπή θα προσφέρει τη συνεισφορά της στην εν λόγω συνεδρίαση. Η Επιτροπή είναι επίσης υπεύθυνη για το πρόγραμμα STOP, το οποίο είναι ένα πρόγραμμα ανταλλαγών απευθυνόμενο σε άτομα αρμόδια για την καταπολέμηση της σωματεμπορίας και της σεξουαλικής εκμετάλλευσης των παιδιών. Το Συμβούλιο Δικαιοσύνης και Εσωτερικών Υποθέσεων ενέκρινε τρεις κοινές δράσεις για την ποινικοποίηση, με αποτελεσματικές ποινικές κυρώσεις, των πράξεων που σχετίζονται με τη σωματεμπορία για σκοπούς σεξουαλικής εκμετάλλευσης, την επέκταση της εντολής της μονάδας ναρκωτικών της Europol, και την καθιέρωση του προαναφερόμενου πολυετούς προγράμματος STOP.

Όσον αφορά τη συνεργασία με τρίτες χώρες στον τομέα της σωματεμπορίας γυναικών, όπως οι χώρες της Κεντρικής και Ανατολικής Ευρώπης (ΧΚΑΕ) και τα νέα ανεξάρτητα κράτη (ΝΑΚ), η Επιτροπή έχει στηρίξει έναν αριθμό σχεδίων. Η Ουκρανία, που θεωρείται η χώρα καταγωγής των θυμάτων, είναι για παράδειγμα μία από τις χώρες που καλύπτονται από το σχέδιο ΔΟΜ (Διεθνής Οργάνωση για τη Μετανάστευση) που συγχρηματοδοτήθηκε από το πρόγραμμα STOP του 1996 (μελέτη επί διαθέσιμων στατιστικών στοιχείων). Η επιτροπή STOP ενέκρινε επίσης το 1997 τρία άλλα σχέδια όπου εμπλέκεται η Ουκρανία. Πριν απ' όλα, ξεκίνησε μία πρωτοβουλία της Κοινότητας και των Ηνωμένων Πολιτειών με στόχο την ανάπτυξη ενημερωτικής εκστρατείας για γυναίκες στην Ουκρανία και την Πολωνία. Επί πλέον, η Επιτροπή υποστηρίζει, μέσω του προγράμματος TACIS και PHARE- δημοκρατία, μη κυβερνητικές οργανώσεις (ΜΚΟ) που ενεργοποιούνται στον τομέα αυτό, όπως το υπό διεξαγωγή σχέδιο «La Strada» που οργανώθηκε από την ολλανδική ΜΚΟ STV σε τρεις ανατολικοευρωπαϊκές χώρες, συμπεριλαμβανομένης της Ουκρανίας.

Στο πλαίσιο της προενταξιακής στρατηγικής, η καταπολέμηση του οργανωμένου εγκλήματος, συμπεριλαμβανομένης της πάταξης της σωματεμπορίας γυναικών, έχει τεθεί ως προτεραιότητα.

Όσον αφορά ειδικότερα την παράνομη μετανάστευση, η Επιτροπή στηρίζει τις προσπάθειες που καταβάλλουν οι υποψήφιες χώρες για αποτελεσματικότερο έλεγχο των συνόρων τους με άλλες χώρες, περιλαμβανομένων και τρίτων χωρών.